Қонуни Ҷумҳурии Тоҷикистон

ОИД БА ВОРИД НАМУДАНИ ТАҒЙИРУ ИЛОВАҲО БА ҚОНУНИ ҶУМҲУРИИ ТОҶИКИСТОН «ДАР БОРАИ ҲИМОЯ ВА ДАСТГИРИИ ДАВЛАТИИ СОҲИБКОРӢ»

Қарори

Маҷлиси намояндагони Маҷлиси Олии Ҷумҳурии Тоҷикистон

**Дар бораи қабул кардани Қонуни Ҷумҳурии Тоҷикистон «Оид ба ворид намудани тағйиру иловаҳо ба Қонуни Ҷумҳурии Тоҷикистон «Дар бораи ҳимоя ва дастгирии давлатии соҳибкорӣ»**

Маҷлиси намояндагони Маҷлиси Олии Ҷумҳурии Тоҷикистон **қарор мекунад:**

Қонуни Ҷумҳурии Тоҷикистон «Оид ба ворид намудани тағйиру иловаҳо ба Қонуни Ҷумҳурии Тоҷикистон «Дар бораи ҳимоя ва дастгирии давлатии соҳибкорӣ» қабул карда шавад.

 **Раиси Маҷлиси намояндагони**

**Маҷлиси Олии Ҷумҳурии Тоҷикистон Ш. ЗУҲУРОВ**

**ш. Душанбе, 25 феврали соли 2015 № 1812**

Қарори

Маҷлиси миллии Маҷлиси Олии Ҷумҳурии Тоҷикистон

**Дар бораи Қонуни Ҷумҳурии Тоҷикистон «Оид ба ворид намудани тағйиру иловаҳо ба Қонуни Ҷумҳурии Тоҷикистон «Дар бораи ҳимоя ва дастгирии давлатии соҳибкорӣ»**

Маҷлиси миллии Маҷлиси Олии Ҷумҳурии Тоҷикистон Қонуни Ҷумҳурии Тоҷикистон «Оид ба ворид намудани тағйиру иловаҳо ба Қонуни Ҷумҳурии Тоҷикистон «Дар бораи ҳимоя ва дастгирии давлатии соҳибкорӣ»-ро баррасӣ намуда, **қарор мекунад:**

Қонуни Ҷумҳурии Тоҷикистон «Оид ба ворид намудани тағйиру иловаҳо ба Қонуни Ҷумҳурии Тоҷикистон «Дар бораи ҳимоя ва дастгирии давлатии соҳибкорӣ» ҷонибдорӣ карда шавад.

 **Раиси Маҷлиси миллии**

**Маҷлиси Олии Ҷумҳурии Тоҷикистон М. Убайдуллоев**

**ш. Душанбе, 5 марти соли 2015 № 799**

**Моддаи 1.** Ба Қонуни Ҷумҳурии Тоҷикистон аз 26 июли соли 2014 «Дар бораи ҳимоя ва дастгирии давлатии соҳибкорӣ» (Ахбори Маҷлиси Олии Ҷумҳурии Тоҷикистон, с. 2014, №7, қ.2, мод. 404) тағйиру иловаҳои зерин ворид карда шаванд:

1. Дар сархати ҳаштуми моддаи 1 калимаи «шӯро» ба калимаи «Шӯро» иваз карда шавад.

2. Дар қисмҳои 3, 5 ва 6 моддаи 5 калимаҳои «гардиши маблағҳои» ба калимаҳои «даромади умумии» иваз карда шаванд.

3. Дар моддаи 7:

- дар сархати панҷум калимаҳои «таҳвилдиҳандагон ва истеъмолкунандагони маҳсулоти истеҳсолӣ» ба калимаҳои «таҳвилдиҳандагони мол» иваз карда шаванд;

- сархати дувоздаҳум дар таҳрири зерин ифода карда шавад:

«-якҷоя бо дигар субъектҳои соҳибкорӣ тибқи тартиби муқаррарнамудаи қонунгузорӣ ассотсиатсияҳои (иттифоқҳои) субъектҳои соҳибкориро таъсис диҳад ё ба онҳо шомил шавад;»;

- аз сархати ҳаждаҳум калимаи «иҷрои» хориҷ карда шавад.

4. Дар моддаи 8:

- дар сархати сеюм калимаҳои «қонунгузории меҳнати Ҷумҳурии Тоҷикистон» ба калимаҳои «қонунгузории Ҷумҳурии Тоҷикистон оид ба меҳнат» ва калимаи «коллективҳои» ба калимаи «коллективи» иваз карда шаванд;

- дар сархати ҳафтум калимаи «андозҳоро» ба калимаҳои «андозҳо ва дигар пардохтҳои ҳатмиро ба буҷети давлатӣ» иваз карда шавад;

- сархати ёздаҳум дар таҳрири зерин ифода карда шавад:

«- барои амалигардонии намуди фаъолияте, ки ҳуҷҷатҳои иҷозатдиҳӣ ё иҷозатномаро талаб менамояд, мутобиқи қонунгузории Ҷумҳурии Тоҷикистон ҳуҷҷатҳои иҷозатдиҳӣ ё иҷозатнома гирад;».

5. Дар ном ва матни моддаи 9 калимаҳои «махфӣ дар бораи» ба калимаи «махфии» иваз карда шаванд.

6. Дар сархати сеюми моддаи 13 калимаи «қабули» ба калимаи «тасдиқи» иваз карда шавад.

7. Қисми 1 моддаи 16 дар таҳрири зерин ифода карда шавад:

«1. Бизнес – инкубаторҳо барои рушд ва дастгирии соҳибкории хурд ва миёна бо тартиби муқаррарнамудаи қонунгузории Ҷумҳурии Тоҷикистон аз ҷониби Ҳукумати Ҷумҳурии Тоҷикистон таъсис дода мешаванд.».

8. Дар моддаи 21:

- дар номи модда калимаҳои «ҳуқуқии моликияти» ба калимаҳои «ҳуқуқи молу мулкии» иваз карда шаванд;

- ба қисми 4 пас аз калимаҳои «мақомоти давлатӣ» калимаҳои «, мақомоти худидоракунии шаҳрак ва деҳот» илова карда шаванд.

9. Дар моддаи 22:

- ба қисми 1 пас аз калимаҳои «ҳифзи ҳуқуқ» калимаҳои «, мақомоти худидоракунии шаҳрак ва деҳот» илова карда шаванд;

- аз қисми 2 калимаи «иҷрои» хориҷ карда шавад.

**Моддаи 2.** Қонуни мазкур пас аз интишори расмӣ мавриди амал қарор дода шавад.

 **Президенти**

**Ҷумҳурии Тоҷикистон Эмомалӣ Раҳмон**

**ш. Душанбе, 18 марти соли 2015 № 1194**